鴈蕩凈名谷簾水
作者：劉子寰
朝代：宋

paragraphs: 野客弄雲水，翩翩信飛車。
奇峰匹鴈蕩，出沒隨猿狙。
蒼蒼疊雲屏，下有白石廬。
石廬故未足，洞腹開巢居。
青藜小躋攀，路盡仍盤紆。
呀然忽寬敞，雲霧爲支吾。
天成與鬼鑿，罔識造物初。
笑問主者誰，我欲攬其須。
聳身忽滅沒，扳倒泊鴈湖。
天風復摩盪，簸灑生明珠。
爲簾復爲帷，與客相嬉娛。
倏然一揮霍，五色彌空虛。
坐來怪事發，迸落隨喧呼。
大笑下山去，勿爲山鬼愚。